Η **Χαμπίμπα Γκρίμπι** (αραβ. حبيبة الغريبي, γενν. 9 Απριλίου 1984) είναι Τυνήσια αθλήτρια του στίβου, και συγκεκριμένα δρομέας που ειδικεύεται στα  3.000 μέτρα φυσικών εμποδίων (στιπλ). Είναι χρυσή Ολυμπιονίκης και παγκόσμια πρωταθλήτρια: η νίκη της στους Ολυμπιακούς Αγώνες του 2012 έδωσε και στη χώρα της το πρώτο ολυμπιακό μετάλλιο από γυναίκα στην ιστορία της. Γεννήθηκε στο Καϊρουάν της Τυνησίας και έχει ύψος 1,74 μέτρο.

Σταδιοδρομία
------------

Η Γκρίμπι άρχισε τη σταδιοδρομία της ως δρομέας ανώμαλου δρόμου και έλαβε μέρος στον αγώνα των νεάνιδων στο Παγκόσμιο Πρωτάθλημα Ανώμαλου Δρόμου της IAAF το 2000, σε ηλικία 15 ετών, τερματίζοντας στην 46η θέση. Στο Παναφρικανικό Πρωτάθλημα Στίβου του 2002, που έγινε στην πατρίδα της, η Γκρίμπι τερμάτισε ενδέκατη στον τελικό των 5000 μέτρων. Κέρδισε το πρώτο της χρυσό μετάλλιο το ίδιο έτος, στον αγώνα των νεάνιδων στο Παναραβικό Πρωτάθλημα Ανώμαλου Δρόμου. Αλλά μετά από μέτρια αποτελέσματα στα Παγκόσμια Πρωταθλήματα Ανώμαλου Δρόμου του 2004 και του 2005, στράφηκε στα 3000 μέτρα στιπλ του στίβου, όταν αυτό το αγώνισμα εντάχθηκε στο πρόγραμμα του Παγκόσμιου Πρωταθλήματος Στίβου για τις γυναίκες.

Στο πρώτο της Παγκόσμιο Πρωτάθλημα Στίβου, το 2005 στο Ελσίνκι, η Γκρίμπι δεν κατόρθωσε να εισέλθει στον τελικό των 3000 μ. στιπλ, παρά το ότι κατέρριψε το ατομικό της ρεκόρ και το ρεκόρ Τυνησίας, με χρόνο 9:51,49. Κέρδισε το πρώτο της σημαντικό μετάλλιο στο αγώνισμα το επόμενο έτος: το αργυρό μετάλλιο στο Παναφρικανικό Πρωτάθλημα Στίβου του 2006, τερματίζοντας πίσω από την Τζερούτο Κίπτουμ

Η επόμενη μεγάλη διοργάνωση της Γκρίμπι ήταν οι Ολυμπιακοί Αγώνες του 2008. Αυτή ήταν η πρώτη φορά που διεξάχθηκε το αγώνισμα του στιπλ γυναικών σε Ολυμπιακούς Αγώνες. Η αθλήτρια βελτίωσε κατά πολύ το ατομικό της ρεκόρ σε 9:25,50 στον προκριματικό γύρο («σειρές»), αλλά ήταν αργότερη στον τελικό, οπότε τερμάτισε στη 13η θέση.

Η Γκρίμπι αγωνίσθηκε σε σημαντικές διοργανώσεις και το 2009: Συμμετέσχε στον δρόμο των 1500 μ. στους 16ους Μεσογειακούς Αγώνες, όπου βελτίωσε το ατομικό της ρεκόρ επιτυγχάνοντας χρόνο 4:12,37 για να κατακτήσει το χάλκινο μετάλλιο. Ακολούθησε η δεύτερη παγκόσμια εμφάνισή της στο στιπλ, στο Παγκόσμιο Πρωτάθλημα Στίβου στο Βερολίνο, όπου βελτίωσε κι άλλο την ατομική επίδοσή της στον τελικό επιτυγχάνοντας χρόνο 9:12,52 και κατέκτησε την έκτη θέση. Συμμετέσχε και στο IAAF World Athletics Final, που έγιναν τον Σεπτέμβριο του 2009 στο Καυτανζόγλειο Στάδιο της Θεσσαλονίκης, αλλά δεν μπόρεσε να τερματίσει. Πάντως τα επιτεύγματά της το έτος αυτό την έφεραν πρώτη σε ψηφοφορία της αραβόφωνης ημερήσιας εφημερίδας *Assahafa* και ανακηρύχθηκε «Καλύτερη Τυνήσια αθλήτρια του 2009».

Ακολούθησαν τα χρόνια των κορυφαίων επιτευγμάτων της Χαμπίμπα Γκρίμπι, που σημειώθηκαν όλα στο αγώνισμα των 3000 μέτρων στιπλ και συνοψίζονται στον παρακάτω πίνακα (NR = ρεκόρ Τυνησίας, AR = παναφρικανικό ρεκόρ):

| Έτος | Διοργάνωση | Τόπος | Θέση | Επίδοση |
| --- | --- | --- | --- | --- |
| 2011 | Παγκόσμιο Πρωτάθλημα Στίβου | Ντέγκου Νότιας Κορέας | 1η | 9:11,97 (NR) |
| 2012 | Ολυμπιακοί Αγώνες | Λονδίνο | 1η | 9:08,37 (NR) |
| 2014 | Diamond League | Ζυρίχη Ελβετίας | 1η | 9:15,23 |
| 2015 | Diamond League | Μονακό | 1η | 9:11,28 |
| 2015 | Παγκόσμιο Πρωτάθλημα Στίβου | Πεκίνο | 2η | 9:19,24 |
| 2015 | Diamond League | Βρυξέλλες | 1η | 9:05,36 (NR, AR) |

Πρέπει να σημειωθεί ότι το χρυσό μετάλλιο και η πρώτη θέση της Γκρίμπι στους Ολυμπιακούς Αγώνες του 2012 τής κατοχυρώθηκαν μόλις τον Ιούνιο του 2016, επειδή η αρχική νικήτρια, η Ρωσίδα Γιούλια Ζαρίποβα, ακυρώθηκε εξαιτίας παραβιάσεων των κανόνων για το ντόπινγκ

Τον Σεπτέμβριο του 2015 η Γκρίμπι κατέρριψε το παναφρικανικό ρεκόρ στα 3000 μ. στιπλ με χρόνο 9:05,36 στις Βρυξέλλες. Στους Ολυμπιακούς Αγώνες του 2016 έτρεξε επίσης στον τελικό του αγωνίσματος και κατέλαβε τη 12η θέση. Προπονητής της είναι ο Ρουμάνος Κονσταντίν Νουρέσκου.

Ατομικά ρεκόρ
-------------

| Αγώνισμα | Επίδοση (λ.:δ.) | Τόπος | Ημερομηνία |
| --- | --- | --- | --- |
| 1500 μέτρα | 4:06,38 | Ζάγκρεμπ | 2 Σεπτεμβρίου 2014 |
| 3000 μέτρα | 8:52,06 | Φρανκονβίλ Γαλλίας | 28 Απριλίου 2013 |
| 5000 μέτρα | 16:12,9 | Ραντές Τυνησίας | 22 Ιουνίου 2003 |
| 3000 μ. στιπλ | 9:05,36 | Βρυξέλλες | 11 Σεπτεμβρίου 2015 |

* (Οι πληροφορίες είναι από τον ιστότοπο της IAAF.)

Παραπομπές
----------

1. ↑  *World Athletics Database*. 174776.
2. ↑  (Αγγλικά) *All-Athletics.com*. 149519. Ανακτήθηκε στις 6  Απριλίου 2022.
3. ↑  «Habiba Ghribi». *london2012.com*. Αρχειοθετήθηκε από το πρωτότυπο στις 28 Ιανουαρίου 2013. Ανακτήθηκε στις 29 Ιουλίου 2012.
4. ↑  Official Team Results - CROSS JUNIOR RACE Women Αρχειοθετήθηκε 2009-08-30 στο Wayback Machine.. IAAF. Retrieved on 2010-03-31.
5. ↑  Pan Arab Cross Country Championships. GBR Athletics. Retrieved on 2010-03-31.
6. ↑  Ghribi Habiba. IAAF. Retrieved on 2010-03-31.
7. ↑  3000 Metres Steeplechase - W Heats. IAAF (2005-08-06). Retrieved on 2010-03-31.
8. ↑  Ouma, Mark (2006-08-13): «South Africans steal the show - African Championships report - Day Four» Αρχειοθετήθηκε 2012-10-25 στο Wayback Machine.. IAAF. Retrieved on 2010-03-31.
9. ↑  3000 Metres Steeplechase - W Heats. IAAF (2008-08-15). Retrieved on 2010-03-31.
10. ↑  3000 Metres Steeplechase - W Final Αρχειοθετήθηκε 2011-06-04 στο Wayback Machine.. IAAF (2008-08-17). Retrieved on 2010-03-31.
11. ↑  Women's 1500m Final Αρχειοθετήθηκε 2010-03-03 στο Wayback Machine.. Pescara 2009. Retrieved on 2010-03-31.
12. ↑  Mulkeen, Jon (2009-08-17). Event Report - Women's 3000m Steeplechase - Final Αρχειοθετήθηκε 2012-03-25 στο Wayback Machine.. IAAF. Retrieved on 2009-08-18.
13. ↑  3000 Metres Steeplechase - W Final. IAAF (2009-09-12). Retrieved on 2010-03-31.
14. ↑  Tunisia: Habiba Ghribi Elected Best Sportswoman in 2009. All-Africa (2010-03-08). Retrieved on 2010-03-31.
15. ↑  Etchells, Daniel (5 June 2016). «Tunisia's Ghribi receives Olympic and world gold medals stripped from Russian doping cheat Zaripova». *Inside the Games*. .
16. ↑  «Tunisia's First Female Olympic Champion Awarded Gold Medal Four Years After the London Games». 6 June 2016. Αρχειοθετήθηκε από το πρωτότυπο στις 2016-12-21.. Ανακτήθηκε στις 2021-10-12.
17. ↑  «3000 steeplechase women». *diamondleague.com*. Diamond League - IAAF. Αρχειοθετήθηκε από το πρωτότυπο στις 11 Σεπτεμβρίου 2015. Ανακτήθηκε στις 12 Οκτωβρίου 2021.

Εξωτερικοί σύνδεσμοι
--------------------

* Η Χ. Γκρίμπι στον ιστότοπο του *World Athletics*